北京判府司徒侍中生日三十四韵
作者：强至
朝代：宋

paragraphs: 仁祖龍飛榜，宗工鳳舉春。
爭先欣得雋，直上欲驚人。
終賈年方妙，軻雄學已醇。
紆朱光半刺，垂白慰偏親。
器業期廊廟，聲名壓搢紳。
試言俄有旨，落筆不無神。
儒館群邦彥，王畿位幕賓。
諫垣尋振翼，法座屢攖鱗。
雨露專圖報，雷霆肯避嗔。
上心疇侍從，大手屬絲綸。
使蜀星文動，回梁帝春新。
黠羌初負漢，儒將續臨秦。
就統興師律，能捐受命身。
苦甘齊士卒，寤寐息風塵。
未幾登培幄，猶稽秉宰鈞。
旋更諸鎮帥，連牧數州民。
文武才俱屈，安榮策未伸。
總戎離晉野，移疾守漳濱。
符契真千載，謀謨復四鄰。
鴻樞纔守運，英衮遂同寅。
扶日升黄道，朝天冠紫宸。
功高嫌赫赫，迹退喜恂恂。
分陝勞姬旦，還鄉滯買臣。
良籌深制勝，苗格偶增旬。
西顧憂全釋，東歸請繼陳。
俞音來答詔，喜氣送回輪。
故國分銅虎，離都改玉麟。
誰知圖任舊，祇見寵章頻。
茅社重留地，桑弧載誕辰。
喬崧秋降甫，寶曆歲名申。
馬錫天閑駿，衣班內帛珍。
康强鍾衛武，爵祿茂平津。
長與三台應，兼之五福臻。
神明知必相，壽合等靈椿。